

**REFERAT**

**Scriere academică**

***Plagiatul și exemple de plagiat***

Student: Angheluș Crina-Cosmina

Profilul Informatică Aplicată, Anul 1, Grupa 10LF301

***Abstract***

Plagiatul constituie o temă de actualitate, deoarece originalitatea lucrărilor din orice domeniu

este mai întâi pusă sub semnul întrebării, iar ulterior, dacă este cazul, apreciată. Acest referat are drept scop explicarea și exemplificarea acestei probleme.

CUPRINS

[**1.INTRODUCERE** 3](#_Toc59545439)

[**2.CORPUL LUCRĂRII** 5](#_Toc59545440)

[**2.1 PLAGIATUL ÎN RÂNDUL STUDENȚILOR** 5](#_Toc59545441)

[**2.2TIPURI DE PLAGIAT** 8](#_Toc59545442)

[**2.3 EXEMPLE DE PLAGIAT** 10](#_Toc59545443)

[**3.CONCLUZII** 13](#_Toc59545444)

[**4.BIBLIOGRAFIE** 14](#_Toc59545445)

# **1.INTRODUCERE**

Plagiatul este un concept controversat despre care s-a tot discutat de-a lungul timpului. Dacă în trecut, la Roma, termenul de „plagiator” desemna o persoana care își însușea sclavii altuia, în prezent acesta surprinde ideea unui individ care și-a apropriat ideile, părerile, munca sau chiar părți din operele altor autori, fără a le cita. Acest fapt constituie o fraudă literară sau chiar un furt, motiv pentru care, în cele mai multe cazuri, se pedepsește corespunzător.

Termenul „plagiat“ este un cuvânt cu o etimologie incertă, motiv pentru care se poate considera că provine din limba latină, de la „plagiarius“ adică „cel care fură și revinde sclavii altuia” sau de la „plagium” cu sensul de „sechestru”.

Probabil principalul motiv pentru care plagiatul este o temă de actualitate, care continuă să stârnească interesul, este faptul că în ziua de astăzi există foarte multe surse de informare ,indiferent de domeniul în care se realizează o lucrare. Oamenii tind să aleagă calea mai simplă, mai facilă, ce presupune preluarea textului de la alte persoane, în detrimentul studiului, al cercetării și al constituirii pe baza acestora a propriilor păreri, concepții, teze si teorii.

„A plagia” deseori ne duce cu gândul la acțiunea de a copia mot a mot o anumită lucrare, un articol sau doar anumite pasaje din acestea. Totuși, plagiatul se identifică cu mai multe forme, cele mai folosite fiind reproducerea unei lucrări prin prelucrarea în prealabil a informațiilor, adică schimbarea ordinii cuvintelor, prin alcătuirea de fraze vizibil diferite, dar cu același sens cu cele din lucrarea din care au fost preluate; dar și alcătuirea unei lucrări prin utilizarea de informații copiate din diferite surse, cu scopul de a cosmetiza acțiunea astfel încât cititorii să descopere mai greu faptul că ceea ce citesc este rezultatul unei acțiuni de plagiere a altor opere.

Plagiatul este probabil unul dintre cele mai răspândite concepte în ceea ce privește întreaga existență a omenirii, acesta fiind sesizat în special la nivelul literaturii și a lucrărilor de specialitate. Când vine vorba de o lucrare despre care autorul crede că este originală, ar fi bine ca acesta să efectueze o cercetare în domeniul în care a realizat-o pentru a se asigura că nimeni altcineva nu conceput o lucrare asemănătoare înaintea lui. Semnificativă în acest sens este observația „Când observăm că ni se fură ideile, să cercetăm, înainte să facem zgomot, dacă erau într-adevăr ale noastre.” (Jean-Luc Hennig, *Apologia plagiatului,* p. 18).

Evoluția tehnologiei a determinat o oarecare diminuare a originalității lucrărilor de orice fel, astfel fiecare operă a ajuns să derive din una sau mai multe opere deja existente. Totuși, se dorește ca aportul personal al autorului să se găsească într-un procentaj semnificativ (să contrabalanseze acțiunea de plagiat), iar munca și studiul efectuate de acesta să domine în lucrare. În caz contrar, se va considera că autorul încearcă să impresioneze sau să obțină un anumit beneficiu în urma unei acțiuni frauduloase, folosindu-se de munca depusă de alți autori.

Plagiatul este o noțiune despre care s-au scris foarte multe lucruri, însă până în prezent nu s-a reușit definirea completă a sa, multe întrebările rămânând fără răspuns. Singurul lucru cert în ceea ce privește acest concept este faptul că fiecare persoană a plagiat cel puțin o dată, fie că este vorba de un referat, un articol sau orice altă situație în care a preluat ideile și concluziile altor persoane și le-a folosit ca fiind elaborate de sine. „Evident, toată lumea plagiază, a plagiat, mai devreme sa mai târziu.” .” (Jean-Luc Hennig, Apologia plagiatului, p. 19). La scară largă, plagiatul poate fi privit, nu doar la nivelul literaturii, ci și în alte circumstanțe, atunci când, din dorința de a atrage atenția cititorilor, ne însușim anumite comportamente sau păreri emise de alții . De asemenea, pentru a ne crea o imagine aparte, relevantă în ochii altora și a societății, există posibilitatea să preluăm aspecte precum stilul vestimentar, accentul, gestica și să ne comportăm ca și cum acestea ne sunt caracteristice, familiare, încercare care de cele mai multe ori dă greș și produce căderea în ridicol, penibil.

# **2.CORPUL LUCRĂRII**

## **2.1 PLAGIATUL ÎN RÂNDUL STUDENȚILOR**

Plagiatul este un subiect de mare interes în ceea ce privește studiile universitare, deoarece există studenți care, din comoditate sau nepăsare, încearcă să obțină note mari folosindu-se de lucrări realizate de alte persoane. Această modalitate de a fi recompensat, de a beneficia de avantaje, merite atrage după sine o atitudine superficială, lipsită de respect față de cadrele didactice în fața cărora este expusă lucrarea, față de cei care au muncit să le creeze și nu în ultimul rând, față de propria persoană.

Tocmai pentru că fiecare notă ar trebui să vină la pachet cu multe ore de studiu, muncă și implicare, studenții sunt sfătuiți, încă de la primele minute petrecute în cadrul unei facultăți, să nu plagieze, să se rezume la capacitățile și eforturile proprii. Mai întâi, acest sfat este oferit prietenește, apelându-se la demnitatea și la spiritul civic al cursanților. Ulterior, este impus și tratat ca fiind o regulă de bază: „<<Evitați plagiatul!>> este mai mult decât un sfat; este o poruncă.” (Septimiu Chelcea , „Să nu plagiezi!" din "Cum Să Redactăm", p. 36).

În cele mai multe cazuri, studenții percep greșit noțiunea de originalitate și au tendința de a prelua anumite pasaje sau idei din lucrări realizate de alți autori și de a și le însuși fraudulos. În acest scop, au fost concepute anumite instituții specializate, precum Turnitin.com și Plagiarism.org care permit validarea originalității unei lucrări, prin compararea acesteia cu foarte multe alte lucrări care fac parte din „cea mai mare colecție de conținut de pe internet, academic sau al studenților din lume” (https://www.turnitin.com/ro). Implementarea acestor aplicații face posibilă evaluarea corectă a lucrărilor prezentate de studenții din întreaga lume, făcându-i pe aceștia mai responsabili de atenția pe care trebuie să o confere lucrării pe care o au de conceput și susținut.

În ceea ce privește lucrările academice, plagiatul este o acțiune care trebuie evitată din mai multe motive, principalul fiind faptul că acesta nu este tolerat și, evident, este sancționat ca atare acolo unde depășește limita admisă de fiecare universitate. Astfel, în cazul unei lucrări elaborate ca rezultat al unei acțiuni frauduloase se impune pedepsirea studentului. În funcție de gravitatea plagiatului, metodele de pedepsire converg de la simple avertismente și pot ajunge chiar la exmatricularea din universitate a cursantului.

De la cei care au efectuat cercetări ample pe tema plagiatului, aflăm că în trecut toleranța la plagiat era mult mai ridicată și că, în anumite cazuri, deși plagiatul era evident, unele consilii profesorale sau unii profesori treceau indiferenți peste această acțiune. Din acest motiv, plagiatul prinsese mare amploare, iar studenții nu aveau limită atunci când venea vorba de obținerea unei note mari cu un minim efort. „Mi se pare inadmisibil ca la intrarea în clădirea facultății să fie afișate anunțuri de tipul <<Vând lucrare de licență>>” și nimeni să nu se sesizeze, indicat fiind numărul camerei din căminul studențesc unde se face negoțul cu diplome. ” (Septimiu Chelcea , „Să nu plagiezi!" din "Cum Să Redactăm", p. 38).

Una dintre marile probleme, raportându-ne la plagiatul academic, este faptul că în România nu au fost efectuate statistici care să exprime un procentaj aproximativ al studenților care au plagiat cel puțin o singură dată. Chiar dacă o astfel de statistică nu există, ne așteptăm ca mai mult de jumătate dintre aceștia să fi plagiat cel puțin o dată în viața de student. Acest fapt nu este unul deloc îmbucurător cu atât mai mult cu cât plagiatul este prezent ca o posibilitate evidentă atunci când vine vorba de modul în care sunt elaborate lucrările de către o parte dintre studenți.

Există foarte multe cazuri de lucrări cumpărate de la oameni specializați într-un anumit domeniu și care au făcut o afacere profitabilă din elaborarea acestora pentru studenții care nu se complică și aleg varianta rapidă, necinstită. La prima vedere poate că această faptă nu pare a face parte din sfera plagiatului, însă ea constituie una dintre cele mai nepoliticoase metode de a obține o lucrare, efortul și munca depuse de student în acest caz, fiind inexistente. Dezavantajul acestui tip de plagiat îl reprezintă faptul că este mai greu de depistat, deoarece cei care se ocupă cu astfel de acțiuni nu publică lucrările întocmite înainte ca acestea să fie prezentate la facultate de către studentul respectiv. Totuși, acesta nu reprezintă un motiv plauzibil pentru care studenții să se simtă îndreptățiți să folosească această metodă neonestă de a obține o lucrare, indiferent de importanța acesteia și de efortul pe care îl scutesc.

În plan academic, plagiatul continuă să persiste, acesta reprezentând un concept tentant care nu își găsește sfârșitul deoarece măsurile luate până în prezent asupra celor care au recurs la această acțiune nu au fost îndeajuns de aspre sau poate pentru că, având la dispoziție foarte multe informații in mediul online, tinerii se îndreaptă, voluntar sau nu, spre plagiat. Considerat un gest lipsit de onestitate, plagiatul poate fi privit de către studenți drept un factor mai puțin semnificativ pe considerentul că dacă fiecare universitate acceptă un procentaj maxim de similitudine, citarea și menționarea surselor citate nu se mai numără printre priorități în vederea realizării unei lucrări valoroase care să respecte regulile de bază și, totodată, să impresioneze, să capteze.

Adesea, se vorbește despre cei care plagiază că ar avea „<<suflet de sclav>>, nu au deprins gustul libertății (de gândire)” (Septimiu Chelcea , „Să nu plagiezi!" din "Cum Să Redactăm", p. 36), tocmai pentru a promova ideea că fiecare lucrare este o reflecție a propriei persoane și pentru a încuraja studenții să lase la o parte comoditatea și să muncească pentru elaborarea unei lucrări reale, care să le surprindă atuurile, să-i determine să progreseze. Studiul pentru aceasta presupune și o dezvoltare personală dar și o ocazie propice pentru a își exprima propriile concepții asupra unei teme, căci, originalitatea este cel mai apreciat atribut al unei lucrări, ea oferindu-i acel „plus valoare”, indispensabil.

Pentru combaterea plagiatului academic este nevoie ca studenții să înțeleagă că o lucrare de nota 8, întocmită prin studiu și muncă este mult mai valoroasă decât una de nota 10, care are la bază acțiunea de furt intelectual. Această idee se datorează faptului că în cazul primei lucrări, după prezentarea acesteia, studentul rămâne cu un considerabil bagaj de informații, onestitate, credibilitate de sine și în fața profesorilor, dar și exaltarea, euforia provenită în urma aprecierii primite ca rezultat al dezvoltării propriilor idei. Este foarte important să fie susținuți și apreciați oamenii cinstiți, care își consolidează drumul în viață prin muncă sinceră, aceștia sunt oamenii care pot schimba ceva, oamenii ghidați de principii morale, pilonii unei societăți elitistice.

## **2.2TIPURI DE PLAGIAT**

Plagiatul este o temă amplă, motiv pentru care cei care au scris despre aceasta au încercat să elaboreze o clasificare a tipurilor de plagiat. Astfel, putem vorbi despre: plagiatul voluntar și plagiatul involuntar.

În ceea ce privește plagiatul voluntar, există o subcategorie reprezentată de plagiatul direct, plagiatul prin parafrazare, plagiatul de tip mozaic, autoplagiatul și plagiatul prin menționarea eronată a surselor citate.

Plagiatul direct se referă la acțiunea de a prelua pasaje semnificative sau chiar întreaga lucrare de la un anumit autor și de a o prezenta drept o muncă proprie, evident fără a cita. Acest tip de plagiat este probabil cel mai puțin folosit în ziua de astăzi, deoarece este cel mai ușor de depistat. În această categorie se mai înscrie și acțiunea de a oferi o sumă de bani unor persoane în schimbul unei lucrări pe o anumită temă, situație în care furtul intelectual se transformă într-un soi de negoț realizat în scop intelectual.

Plagiatul prin parafrazare implică rescrierea informațiilor dintr-o lucrare prin utilizarea de sinonime sau expresii cu sens asemănător. Acest tip de plagiat presupune păstrarea ideilor principale, al argumentelor sau a exemplelor din opera inițială. Diferența față de tipul menționat anterior o face faptul că în cazul plagiatului prin parafrazare autorul se implică mai mult și încearcă să modifice în așa fel lucrarea astfel încât să fie dificil de apreciat dacă este un act de plagiat sau nu. Deseori acesta poate să nu fie considerat plagiat prin prisma faptului că, din punct de vedere estetic, lucrarea nu corespunde altei creații, dobândește o oarecare originalitate, însă însușirea ideilor prezentate de alți autori este, de asemenea, o acțiune de plagiere.

Plagiatul de tip mozaic este o combinație a celor două tipuri prezentate mai sus, acesta presupunând un amestec între fraze împrumutate integral din alte opere, fără a fi citate, și rescrierea cu alte cuvinte a unor paragrafe, argumente, idei expuse în operelor altor autori. Acesta este una dintre cele mai cunoscute și mai utilizate modalități de a plagia, tocmai deoarece devine mult mai complicat de identificat, lucrarea căpătând o complexitate mai mare.

Autoplagiatul se întâlnește atunci când un autor trebuie să scrie o anumită lucrare, iar din lipsă de inspirație și din necesitatea sau dorința de a avea un anumit număr de pagini, apelează la propriile lucrări, fără a marca acest fapt prin prezența citării. Confuzia în acest caz apare deoarece unii autori consideră că sunt îndreptățiți să folosească liber informații sau pasaje din operele proprii. Trebuie cunoscut faptul că, indiferent cine este autorul operei din care sunt preluate anumite elemente, dacă nu se respectă normele impuse în ceea ce privește citarea și menționarea în bibliografie a autorului și a lucrării, fapta constituie un act de plagiat. Acest tip de plagiat este cel făcut din neatenție, comiterea unui furt intelectual nefiind intenționată.

Plagiatul prin menționarea eronată a surselor citate face referire la situațiile în care autorul oferă informații inexacte despre sursele citate făcând dificilă sau chiar imposibilă identificarea și verificarea acestora sau nu menționează sursa citată după fiecare pasaj preluat, ci doar după unul singur dintre acestea.

Plagiatul involuntar este „generat de confundarea <<bunurilor comune>> din știință cu <<proprietatea intelectuală>>. Cine mai amintește că <<tabla înmulțirii >> a fost descoperită de Pitagora din Samos (c. 560-c.500 î.e.n)?” (Septimiu Chelcea , „Să nu plagiezi!" din "Cum Să Redactăm", p. 38). Astfel, când autorul se află în incertitudine în ceea ce privește citarea, trebuie să se documenteze atent pentru a nu comite o greșeală. Această greșeală ar putea institui și o nerecunoaștere a meritelor autorului.

Din neștiință sau lipsă de timp, poate fi întâlnit și plagiatul accidental care se regăsește în situațiile în care citarea se face în mod eronat. Astfel, trebuie cunoscut faptul că nu este suficient să fie folosite ghilimelele dacă la finalul citării nu se regăsește, între paranteze, sursa citată. De asemenea, este important de menționat faptul că orice lucrare trebuie să conțină o bibliografie care să includă toate operele care au fost folosite drept suport în vederea realizării acesteia.

Pe lângă principalele tipuri de plagiat prezentate mai sus, de-a lungul timpului au existat situații în care după publicarea unei lucrări cu mai mulți autori, s-a constatat fie că o parte dintre cei care au contribuit semnificativ în realizarea lucrării nu figurează drept autori, fie că printre cei care au fost menționați ca fiind autori, se numără și persoane care al căror aport este inexistent la nivelul lucrării. Aceste fapte se înscriu și ele în sfera largă a plagiatului.

Plagiatul este un concept deseori înțeles greșit de o parte dintre autori, motiv pentru care s-au comis tot felul de erori în ceea ce privește elaborarea adecvată a unei lucrări. Astfel, există autori care respectă și îndeplinesc in mod adecvat regulile privind citarea și precizarea sursei citate, însă lucrarea întocmită nu este nimic mai mult decât rezultatul reuniunii unor citări , nerealizându-se optimul de originalitate și implicarea personală.

## **2.3 EXEMPLE DE PLAGIAT**

Pentru a avea capacitatea de a face distincție între un fragment considerat act de plagiat și unul corect întocmit este nevoie ca autorii să consulte diverse comparații între textele plagiate și o interpretare corespunzătoare. În acest sens, au fost construite următoarele exemple:

*Exemplul 1*:

**Textul original:**

„Umanismul românesc s-a manifestat mai târziu decât cel european, mai precis în secolele al XVI-lea – al XVIII-lea, secolul al XVII-lea fiind considerat perioada de maximă efervescență a acestui curent cultural în țările române. Curentul umanist a pătruns la noi prin scrierile în limbile greacă, slavonă și latină care circulau în manuscris sau tipărite în provinciile românești, dar și prin studiile ce au înlesnit accesul la cultură al unor fii de boieri, în țările din apusul Europei, în școlile din Liov, Padova. In secolul al XVII-lea apar primii cărturari cunoscători ai culturii clasice si ai limbilor greacă și latină.” (L. Paicu, M. Lupu, M. Lazăr, *Eseul*, p.22).

**Textul plagiat:**

Umanismul european s-a manifestat mai devreme, în timp ce, cel românesc abia în secolele al XVI-lea – al XVIII-lea. În țările române, perioada de apogeu a acestui curent cultural este considerat secolul al XVII-lea. Scrierile prin care a pătruns la noi curentul umanist sunt în limbile slavonă, greacă și latină tipărite în regiunile românești sau care circulau în manuscris și prin lucrările care au facilitat accesul unor fii de boieri la cultură, în școlile din Liov, Padova. Primii erudiți cunoscători ai culturii clasice si ai limbilor greacă și latină au apărut în secolul al XVII-lea.

**Versiune acceptabilă:**

Umanismul românesc a fost o mișcare culturală care s-a manifestat cu precădere în secolele al XVI-lea – al XVIII-lea, determinată fiind de influențe europene. Acest curent cultural s-a remarcat prin succesul de care a avut parte în secolul al XVII-lea, succes provenit din interesul acordat principiilor pe care le promova, omul fiind situat în centrul Universului. Printre cei care au promovat acest curent cultural se numără erudiții, boierii, principii care au studiat în școlile din străinătate. Acest lucru este considerat benefic deoarece „curentul umanist a pătruns la noi prin scrierile în limbile greacă, slavonă și latină care circulau în manuscris sau tipărite în provinciile românești” (L. Paicu, M. Lupu, M. Lazăr, *Eseul*, p.22).

Trebuie menționat faptul că în cazul versiunii acceptabile, în cadrul bibliografiei va exista următoarea referință:

[1] L. Paicu, M. Lupu, M. Lazăr, *Eseul*, Ed. Art, Educațional, 2019. (p.22)

*Exemplul 2* :

**Textul original:**

„Criticismul junimist este legat în primul rând de activitatea lui Titu Maiorescu, mentorul societății Junimea. Seria criticilor aduse <<direcției de azi>> în cultura română începe prin studii și articole din domeniul limbii, apoi al culturii (teoria <<formelor fără fond>>), pentru a trece ulterior la critica aplicată la domeniul literaturii, unde Titu Maiorescu pune bazele teoretice ale <<criticii estetice>>. Scrierile lui au fost reunite în volum sub titlul <<Critice>>. ” (L. Paicu, M. Lupu, M. Lazăr, *Eseul*, p.63).

**Textul plagiat:**

Titu Maiorescu a fost mentorul societății Junimea, de activitatea sa legându-se criticismul junimist, tot el fiind cel care pune bazele teoretice în ceea ce privește „critica estetică”. Anterior acesteia, se efectuează o serie de studii și articole din domeniul limbii, apoi al culturii (teoria „formelor fără fond”) care marchează începutul seriei criticilor aduse „direcției de azi”. Volumul intitulat „Critice” este o reuniune a scrierilor acestuia.

**Versiune acceptabilă:**

Junimea reprezintă o societate înființată cu scopul de a moderniza limba și literatura română și de a emancipa publicul cititor, aceasta avându-l drept mentor pe Titu Maiorescu. Sinceritatea, deseori brutală a acestei societăți a dus la crearea conceptului de criticism junimist. Această noțiune se manifestă inițial prin „studii din domeniul limbii, apoi al culturii (teoria <<formelor fără fond>>)”

(L. Paicu, M. Lupu, M. Lazăr, *Eseul*, p.63), raportându-se la „direcția de azi”. Ulterior, Titu Maiorescu și-a manifestat interesul pentru domeniul literaturii, punând „bazele teoretice ale <<criticii estetice>>”)”(L. Paicu, M. Lupu, M. Lazăr, *Eseul*, p.63).

Trebuie menționat faptul că în cazul versiunii acceptabile, în cadrul bibliografiei va exista următoarea referință:

[1] L. Paicu, M. Lupu, M. Lazăr, *Eseul*, Ed. Art, Educațional, 2019. (p.63)

# **3.CONCLUZII**

Ideile prezentate susțin faptul că plagiatul este și va rămâne o temă de actualitate. Ea cunoaște o lungă perioadă de existență dat fiind faptul că, atât în trecut, cât și în prezent, au fost inventate varii metode de a plagia. Din acest motiv, în cazul multor lucrări de mare interes, originalitatea este îndoielnică.

Pentru a atenua amploarea dobândită de acest concept este foarte important ca autorii să fie bine informați despre consecințele plagiatului, dar și despre normele morale care ar trebui respectate. Ei trebuie să fie impulsionați să își promoveze propriile abilități, propriile cunoștințe și concepții în lucrările pe care trebuie să le realizeze. Este nevoie ca orice întreprinzător de lucrări să participe activ la procesul creator , să reflecte în creației sale părticele din sine, doar astfel îi poate conferi autenticitate, credibilitate și cel mai important - un plus valoare.

Este de remarcat faptul că amploarea acestui subiect este generată în mare parte de existența plagiatului academic, considerat o problemă gravă la nivel global. Superficialitatea, comoditatea și dezinteresul sunt doar câteva dintre motivele care îi determină pe unii studenți să apeleze la această metodă de furt intelectual pentru a promova examenele cât mai ușor posibil. Unul dintre dezavantajele deprinderii cu acțiunea de plagiat intervine atunci când studentul sau fostul student care a promovat prin muncă necinstită, este pus în fața unei situații care presupune folosirea propriilor cunoștințe și abilități. Dificultatea cu care se va confrunta studentul îi va provoca mustrări de conștiință și va realiza că acțiunea de plagiat întreprinsă anterior nu i-a fost cu adevărat utilă, că încercând să trișeze, plagiind, și-a întins singur o cursă. El s-a dovedit a fi cel care s-a privat de munca ce îl putea cu adevărat îmbogăți intelectual.

Plagiatul, rămâne metoda de soluționare a scrierilor academice pentru oamenii/studenții inconștienți, lipsiți de onestitate, ce vor să reușească pe spatele altora.

# **4.BIBLIOGRAFIE**

[1] Jean-Luc Hennig, *Apologia plagiatului,* Ed. Art, 2009. (pp. 18,19)

[2] Septimiu Chelcea, *Să nu plagiezi!* din *Cum Să Redactăm*, Ed. Comunicare.ro. (pp. 36,38)

[3] Bujorel Florea, *Reflecții despre plagiat*, <https://www.hamangiu.ro/upload/cuprins_extras/reflectii-despre-plagiat-bujorel-florea-extras.pdf>

[4] <https://www.turnitin.com/ro>

[5] L. Paicu, M. Lupu, M. Lazăr, *Eseul*, Ed. Art, Educațional, 2019. (p.22)